Seun (17) kritiek ná trein hom trefArgieffoto ŉ 17-jarige seun van Mayfair in Johannesburg is in ŉ kritieke toestand in die hospitaal opgeneem nadat hy deur ŉ trein getref is. Annine Siddall, ER24-woordvoerder, sê die voorval het glo by die Mayfair-treinstasie plaasgevind. Volgens Siddall het nooddienste omstreeks 14:00 by die toneel aangekom waar ŉ plaaslike dokter reeds besig was om die seun te ondersoek. ER24-paramedici het die seun gestabiliseer en hom na die Helen Joseph-hospitaal vervoer vir dringende mediese sorg. Die presiese gebeure rondom die voorval is nie bekend nie. Volgens gerugte op sosiale media het die seun saam met ŉ groep ander seuns naby die stasie gespeel. Die polisie het ŉ ondersoek na die voorval begin.